OKTÓBER 12.
Szent Próbosz, Tarakhosz és Andronikosz vértanúk emléke
hajnali szolgálaton
Tropár 5. hang
Szent vértanúid bizonyságtételén * a mennyei Erők elámultak, * mert a test nélküli ellenséget halandó testükben * jó harcot harcolva, a kereszt hatalmával láthatatlanul legyőzték, * és az Úrhoz esedeznek, *’ hogy irgalmazzon a mi lelkünknek.
Dicsőség… most és… 
Az angyalokkal mennyei * és az emberekkel földi örvendezés hangján kiáltjuk néked, Istenszülő: * Üdvözlégy a mennyeknél szélesebb ajtó, * üdvözlégy a földiek egyetlen üdvössége, * üdvözlégy tisztaságos Malaszttalteljes, *’ ki szülted a megtestesült Istent.
Az első zsoltárcsoport után bűnbánati leülők
 3. hang
Földi zarándoklásod idején * térj meg, lelkem, mert a hamu a sírban szent dicsőítést már nem énekel, * és bűneitől meg nem szabadulhat. * Kiáltsd azért Krisztus Istenhez: Szívek vizsgálója, vétkeztem, *’ de még mielőtt elítélnél, adj kegyelmet és irgalmazz nekem, Istenem!
Meddig maradsz meg, lelkem, a bűnökben, * s meddig kapsz még halasztást a megtérésre? * Fontold meg a rád váró ítéletet, * és így kiálts föl Krisztus Istenhez: * Szívek vizsgálója, vétkeztem, *’ könyörülj rajtam, bűntelen Uram!
Dicsőség... most és... Istenszülő-ének
Üdvözlégy, Mária, Szűz és Anya, * szent hegy, napkelet Paradicsoma! * Tetőled született meg mag nélkül Krisztus Isten, *’ ki a világnak életet sarjadztatott. 
A második zsoltárcsoport után bűnbánati leülők 
3. hang
A félelmetes ítéletben vádlók nélkül is vádlott vagyok, * és tanúk nélkül is ítélet alá esem, * mert lelkiismeretem könyve kinyílik, és eltitkolt cselekedeteim feltárulnak. * De még mielőtt tetteimet e nyilvánosság előtt vizsgálnád, *’ irgalmazz nekem és üdvözíts engem, Isten!
Félelmetes ítélőszéked vár reám, * én hallgatok ugyan, de cselekedeteim kiáltanak, Uram. * Siess, Krisztus Isten, keress fel engem, tévelygőt, *’ és üdvözíts a bűnbánat útján!
Dicsőség... most és... Istenszülő-ének. Minta: A te szüzességed szépségén...
Mint az isteni Igének lakhelye, * mint egyedül tiszta Istenanya, * tisztaságodra nézve az angyalokat is fölülmúltad. ** Tisztíts meg engem imáid által, * ki mindenkinél jobban be vagyok szennyezve  a testi bűnök által, * és add meg nekem, Tisztaságos, ** a nagy irgalomnak *’ isteni kiáradását. 
Kánon
I. óda. 8. hang
A szekereken üldöző fáraót * a tengerbe fullasztá hajdan * Mózes csodatevő vesszeje, * kereszt alakban megütvén * és kettéválasztván vele a tengert, * a gyalog menekülő Izraelt * pedig megmenté, * énekelvén az Úrnak győzelmi éneket.
Vértanúság kegyelmével ékeskedve a győzelmi koszorút adó Krisztus színe előtt állotok, a hármasfényű világosságban tündököltök, vértanúk. Világosítsátok meg hív magasztalóitokat!
Az igazi vallásosság üldöztetésekor nemes küzdelmetekkel elűztetek minden istentelen eltévelyedést, legyőzhetetlen vértanúk, jó harcosok, az Egyház támaszai, az igazság erősségei.
Megfontolt ésszel legyőztétek a gonoszság viharát és az istentelenség háborgó tengerét, teljesen bölcsek, és a Szentlélek szelének segítségével örvendezve bejutottatok a mennyei révbe.
A vértanúk lelkével valóban együtt örvendezik a magasságban a ti lelketek is, Próbosz, Andronikosz és boldog Tarakhosz. Férfiasan viseltétek a vértanúság szenvedéseit, és Isten segítségével győzelemmel dicsekedtek.
Istenszülő-ének
Az Atyával és a Szentlélekkel együtt kezdetnélküli Ige, saját akarata szerint a te szűzi méhedben lakozott, változatlanul emberré lett és önként szenvedett, és a vértanúk isteni ihletésű seregét előkészítette, hogy hittel küzdjenek.
III. óda. 8. hang. Uram, a mennyeknek Teremtője...
Erős lélekkel ellenszegültél az üldözőnek, Tarakhosz! Keményen elviselted arcod összetörését, betömted a szellemi oroszlán száját, a Szentlélek erejével jeleskedtél.
Nemes lélekkel tűrted hátad és hasad kínzását, Próbosz vértanú, a kifeszítést, mellkasodnak nyársakkal való sütögetését, Istent hirdető szád verését.
Felfeszítve, mint valami áldozati állat, elviselted a legkegyetlenebb kínok szenvedését, a tűzzel való égetést, fogaid kitördelését, hitvalló nyelved kitépését, Andronikosz vértanú!
Mint hármasfényű csillagok, szellemi fénykiárasztásotokkal dicsőségesen megvilágítjátok az egész teremtést, eloszlatjátok a sokistenhit eltévelyedésének sötétségét, istenes bajnok vértanúk!
Istenszülő-ének
A mindenséget létrehozó Ige téged választott ki, Tisztaságos, Legszentebb, hogy te légy a legékesebb! Kiválasztott, mert a te szeplőtelen istenhordozó méhedben akart lakozni a minden lény Fölötti.
Katavászia 8. hang
Uram, a mennyeknek Teremtője, * és az Anyaszentegyháznak Alkotója, * te erősítsd meg engem szeretetedben, * végkívánságom * és a híveknek megerősítője, egyetlen Emberszerető!
Kathizma
8. hang. Minta: A Bölcsességet és Igét...
A Szentháromság erős hitével fölfegyverkezett * Andronikosz, Próbosz és a teljesen bölcs Tarakhosz, * a sokistenhit tévelygését nagy erővel megsemmisítették, * és a népeket az istenszeretetre vezették. * El is nyerték érette a győzelmi jutalmat, * a testnélküliek karaival együtt örvendeznek. * Kiáltsuk feléjük hittel: * Járjatok közben Krisztus Istennél, * hogy adjon bűnbocsánatot mindazoknak, *’ akik buzgón megünneplik a ti szent emléketeket!
Dicsőség... most és... Istenszülő-ének ugyanarra
A szellemi Napnak felhője, * az isteni Fény aranyos mécsese, * tisztaságos, szenny nélküli, szeplőtelen Nagyasszony, * tedd fényessé, kérlek, a szenvedélymentesség fénysugaraival * szenvedélyektől elvakított lelkem sötétségét, * és a bűnbánat vizével és töredelmes könnyeimmel * mosd le, kérlek, beszennyezett lelkemet, * és a szennytől tisztíts meg! * Esedezzél Krisztus Istenhez, * hogy adjon nekünk bűnbocsánatot, *’ akik buzgón borulunk le a te legszentebb Szülötted előtt.
IV. óda. 8. hang
Te vagy az én erősségem Uram, * te az én hatalmam, * te vagy az Istenem, * te az én örvendezésem! * Ki az Atya keblét el nem hagytad, * és meglátogattad a mi szegénységünket, * azért Habakuk prófétával kiáltom néked: * Dicsőség a te hatalmadnak, Emberszerető!
A te törvényedet betartották a vértanúk és esztelenségnek tartották a törvényszegők törvényeit, melyekkel ördögi módon azt parancsolták, hogy téged, az Alkotót meg kell vetni. Magukra is vállalták a kínvallatások áradatát és eljutottak a mennyei révbe.
Szívesen hordoztad Krisztus igáját és örömmel megengedted fejed összezúzását. A Keresztet az erős hatalom vesszejének használtad, teljesen boldog Tarakhosz és a megvesszőzés fájdalmát elviselve így kiáltottál: Dicsőség a te hatalmadnak, Emberszerető!
Isten Lelkétől hatalmas erőt nyerve, erős lélekkel elviselted lábad fájdalmas összetörését és szemed kivájását, Próbosz, hiszen megvilágosított a Szentháromság ismerete, s az égi karokkal egyesültél.
Bátran odaállottál az ítélőszék elé, Andronikosz vértanú, és nagy erővel szállottál harcba az ellenséggel. Az dühében levágatta a lábadat, hasonló sorsra juttatta fejedet is, és elindított az égi ösvényre.
Istenszülő-ének
Csakis te hordozod méhedben Istent, aki mindenkinek létet ad és akit a küzdőtéren küzdve megvallottak a tántoríthatatlan, istenes vértanúk. Te angyalok csodálata és ördögök rémítője vagy, minden magasztalásra méltó, Szent Szűz!
V. óda. 8. hang
Miért vetettél el engem * színed elől, le nem alkonyodó világosság, * elborít engem, töredelmetlent a külső sötétség, * de téríts meg engem * és parancsolataid világosságához * vezesd ösvényemet, kérlek!
Letérés nélkül jártatok a szűk és göröngyös ösvényen és a kísértések viharának, mint a tenger tajtékzó hullámának, fölébe kerültetek, megingathatatlan tornyok voltatok, lelketeket a hit sziklájára alapoztátok, bajnokok!
Hirdetted Isten dolgait és kifejtetted az üdvösséges hittételeket, elméd állhatatosságával elviselted a szócsatákat, de elnémítottad a teremtő Isten ellen káromlást mondó szájakat, boldog Tarakhosz!
Négyszer állították ki küzdelemre s a kínvallatások sebeitől ellepetten megmutatta lelke nemes nagyságát Próbosz, és most győzelmi koszorút nyerve, bajnoktársaival együtt az örökkévalóság Királyának színe előtt áll.
Istenszülő-ének
A magasságbeli erőknél is feljebbvalóvá lettél, Szent Szűz, mert az egy kezdetnélküli és örökkévaló Igét szülted. Az ő világosságánál megvilágosodtak a bajnokok, és az istentagadás éjszakáján áthatoltak.
VI. óda. 8. hang. Könyörülj rajtam, Üdvözítőm...
A hatalmas Úr kardjává lettetek hitetek révén, nagynevű bajnokok, az istentelenek szívét bátran átdöftétek, derekasan harcolva ellenük.
Miként hajdan Dánieltől tisztelettel visszahúzódtak a veremben a vadállatok, éppúgy meghátráltak most a küzdőtéren is a kegyelem erős harcosaitól és félelemmel nézték azok szent szenvedését.
A te oldalad megsebesítését utánozta Tarakhosz, ó Uralkodó, elfogadta oldala átdöfését, megitta az ecetet és tűrte, hogy a legkegyetlenebb módon tűzzel perzseljék a fejét.
Istenszülő-ének
Méhedbe fogadtad, Szeplőtelen, az Örökkévalót, megszülted testben a megközelíthetetlen természetűt, tejjel tápláltad, Isten Szűz Anyja, a mindenség eltartóját.
Katavászia
Könyörülj rajtam, Üdvözítőm, * mert nagy az én gonoszságom, * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Konták
2. hang
A Szentháromság dicsőségét nyilatkoztatták ki nékünk * Krisztus derék katonái és vértanúi, * Próbosz és Tarakhosz, szent Andronikosszal, * mert a zsarnokok gonoszságát visszavervén *’ a hitért nemesen harcoltak.
Ikosz
Krisztus szenvedését nemes lélekkel utánozták * Próbosz és Tarakhosz és Andronikosz. * Örvendve mentek a küzdőtérre, * s megfeddették a törvényszegők istentagadását. * Azért mi, akik buzgón tiszteljük az ő emléküket, * szent énekekkel magasztaljuk őket, * és híven hirdetjük küzdelmeiket. * Csodálatossá tette az Úr a világ megvilágosítóit, * akik a hitért nemesen harcoltak.
VII. óda. 8. hang
A te isteni kegyességed * lehűté hajdan a lángokat Babilonban, * azért a jámbor ifjak a tüzes kemencében * mint hűvös teremben víg léptekkel jártak, énekelvén: * Áldott a mi atyáinknak Istene!
Szívesen elviselted füled levágását, dicsőséges Tarakhosz, mint hűséges szolgája annak, aki fülét legkegyelmesebben feléd fordította, s kéréseidet teljesítette, mikor zengted: Áldott a mi atyáinknak Istene!
Kifeszítésre szánt és kínvallatással gyötört vértanúk! Állhatatos lélekkel szembeszállottatok a törvényszegőkkel, és győztesen zengtétek: Áldott a mi atyáinknak Istene!
Lelked megtelt isteni harmattal és hűsítéssel, Tarakhosz, mikor kezedet és fejedet tűzzel sütögették, és miként a hajdani ifjak, te is zengted: Áldott a mi atyáinknak Istene!
Szent véretek ontásával eloltottátok az eltévelyedés parazsát, szentek, és nekünk az isteni kegyelem harmatát fakasztjátok, és gyógyulás áradatát ontjátok azokra, akik mindenkor magasztalják emléketeket.
Istenszülő-ének
A legtökéletesebb Ige az Atya keblét el nem hagyván a te méhedben kiüresíti önmagát, megtestesül és csecsemőként megszületik, Szent Szűz! Énekeljük neki örvendezve: Áldott a mi atyáinknak Istene!
VIII. óda. 8. hang. Hétszerte jobban...
Sebhelyekkel tündökölve, a megszépítő bajnokság szépségével ékeskedve állotok, boldogok, az Úr színe előtt, mindenkor győzelmi koszorút viseltek, a belőle áradó fénysugárral dúsan töltekeztek, és szünet nélkül, buzgón zengitek: Népek, magasztaljátok Krisztust mindörökké!
Önmagában őrjöngött az esztelen hatalmaskodó, mint aki vereséget szenvedett a ti állhatatosságotok miatt.
Karddal való lefejezésre ítélt titeket, kik a Teremtőhöz és a Szabadítóhoz így énekeltetek: Ifjak, áldjátok, papok, dicsérjétek, és népek, magasztaljátok őt mindörökké!
Tisztelnünk kell a Szentháromság élharcosait, a szép győzelmet aratott vértanúkat, kik a hit hevével az istentagadás fagyát felolvasztották, a hívők védőtornyait, a szellemi paradicsom gyönyörűséges virágait, a viharban levők révpartját, a megingathatatlan oszlopokat: Andronikoszt, Próboszt és Tarakhoszt.
Istenszülő-ének
A testnélküliek rendjeivel, a vértanúk seregével, az apostolokkal és a prófétákkal együtt áldjuk buzgón mindnyájan minden teremtmény uralkodó Nagyasszonyát, Istennek a keruboknál szentebb, egyetlen tisztaságos Anyját, és magasztaljuk Krisztust mindörökké!
Katavászia
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek, * és népek, magasztaljátok őt mindörökké!
IX. óda. 8. hang. Minden fül megrettent...
Halandó testben küzdelmükkel halhatatlanságot szerezhettek, az angyalokhoz hasonlókká lettek és Isten megingathatatlan Országát elnyerték a legnemesebbek: Próbosz, Tarakhosz és Andronikosz, Krisztus szolgái.
A szellemi tűzön titokzatos módon fölgyulladt parazsakként tűntetek föl, és az eltévelyedés erdejét fölperzseltétek, nagyvértanúk! Világosságként tündököltetek, a teremtést besugároztátok, és lelkünket megmentitek a veszedelmektől és a szenvedélyektől.
Ma üli meg Krisztus Egyháza ezt a ti ragyogó, örvendetes, isteni, évfordulós ünnepeteket. Veletek ünnepelnek a próféták, az apostolok és az összes vértanúk, nagynevű, győzelmes bajnokok!
Bekerültetek, bajnokok, a Paradicsom ragyogó sátraiba, tündöklő öltözetben, melyet sokféle kínszenvedésetekkel szőttetek. Most a Mindenható trónusa előtt álltok, és mindnyájunkért szüntelenül könyörögtök.
Istenszülő-ének
Szánj meg engem, Üdvözítőm, ki megszülettél és Szülődet érintetlenül megőrizted a szülés után is! Szánj meg, mikor törvényt ülsz, hogy megítéld cselekedeteimet! Nézd el törvényszegéseimet és bűneimet, egyetlen bűntelen, könyörületes és emberszerető Isten!
Katavászia
Minden fül megrettent * Isten kimondhatatlan megalázkodásának hírére, * hogy a Magasságbeli önként lejött megtestesülésre, * és szűzi méhből emberré lett; * azért téged híven szeplőtelen Istenszülőnek magasztalunk.
Fényének
Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
Szent vértanúké
A vértanúk mindenféle kínokat elszenvedtek, sok küzdelmet vívtak, az Üdvözítő Krisztustól győzelmi jutalmat kaptak: az Istenben bölcs Tarakhosz, Próbosz és Andronikosz, az erős bajnokok, akiknek szent emlékét megünnepeljük. Tiszteljük őket, kik érettünk esedeznek, hogy megszabaduljunk a bűnöktől.
Istenszülő-ének
A bűnök tengerébe, a szenvedélyek viharába süllyedek, siess segítségemre hatalmas erőddel, Istenszülő, ments meg hamarosan, irányíts a bűnbánat révébe, hogy dicsőíthessem Fiadat, akit kifejezhetetlen módon szültél, és hogy téged is áhítattal Isten Anyjának magasztalhassalak.
Előverses sztihirák
3. hang
Szórakozott elmémet szedd össze, Uram, * és tisztítsd meg az én elhidegült szívemet, * bűnbánatot adván nekem is, mint Péternek, * fohászkodást, mint a vámszedőnek, * s mint a romlott nőnek, könnyeket, * hogy fennszóval kiálthassak föl hozzád: * Istenem, üdvözíts engem, *’ mint egyedül könyörületes és emberszerető!
Miközben dicshimnuszt hangoztattam néked, * hányszor voltam bűnökkel telve! * Bár nyelvem az éneket zengette, * lelkemben rosszakra gondoltam. * De te, Krisztus Isten, hozd helyre mindkettőt a bűnbánat által, *’ és üdvözíts engem!
Jertek, mindnyájan, hívek, * hogy a szent bajnokok emlékét tiszteljük, * mert látványossága lettek angyaloknak és embereknek, * s így Krisztustól győzelmi koszorút nyertek, *’ és most közbenjárnak a mi lelkünkért!
Dicsőség... 4. hang
Ti, Krisztussal együtt megfeszítettek, * a földi gyönyöröket elhagytátok, * a keresztet vállatokra vettétek, * a sokféle kín elszenvedésével nyomába szegődtetek, * az uralkodók és sokféle zsarnok előtt őt meg nem tagadtátok, * az angyaloktól győzelmi jutalmat kaptatok, * fejeteket koszorúval övezték, * Istenre hagyatkozó lélekkel együttesen, * fényesen bevonultatok a nagy lakodalmas házba: * Próbosz, a vértanúk ékessége, * Tarakhosz, a gonosz lelkek réme, * Andronikosz, a hívek győzelme! * Bátran odajárulhattok a mindenség Üdvözítőjéhez, *’ esedezzetek a mi lelkünkért!
Most és... Istenszülő-ének. Minta: Jelül rendelted...
Lelkem elpuhultságát és ernyedtségét * változtasd keménységgé * és erősséggé, * Szeplőtelen Szűzanya, * hogy félelemmel és buzgósággal tegyem és teljesítsem Krisztus törvényét, * hogy megmenekülhessek a parázsló tűztől, * hogy segítségeddel elnyerhessem az égi örökséget * és a végtelen életet, *’ s mindenkor örvendezhessem.
Tropár 5. hang
Szent vértanúid bizonyságtételén * a mennyei Erők elámultak, * mert a test nélküli ellenséget halandó testükben * jó harcot harcolva, a kereszt hatalmával láthatatlanul legyőzték, * és az Úrhoz esedeznek, *’ hogy irgalmazzon a mi lelkünknek.
Dicsőség… most és… 
[bookmark: _GoBack]Krisztus Istenünk, ki föltündüklöttél a világnak a Szűztől, * s általa a világosság fiaivá tettél minket, * könyörülj rajtunk!

